ஒரு நாளில் எத்தனை மணிநேரம், நமது உடல் தரையுடன் தொடர்பு கொள்கிறது என்பதை யோசித்திருக்கிறோமா. சில நிமிடங்கள்கூட, தங்கள் உடலைத் தரையுடன் தொடர்புப்படுத்தாத பலர், இன்றைய அதிவேக உலகில் அதிகமாக இருக்கின்றனர். சிந்தித்துப் பார்த்தால், கடந்த 20 ஆண்டுகளாகத்தான் சம்மணமிடும் வழக்கம் வெகுவாகக் குறைந்துவிட்டது. அதற்கு முன்னர் பன்னெடுங்காலமாக நமது மரபணுக்களில் உறுதியாகப் பதிந்த பழக்கத்தை நாம் தவறவிடுவது எந்த வகையில் நியாயம். சம்மணமிடுவதை அடுத்த தலைமுறைக்கு நாம் கற்றுக் கொடுக்கவில்லை என்றால், எதிர்காலத்தில் சம்மணம் போட ’ஸ்பெஷல் கிளாஸ்’ செல்ல வேண்டிய சூழல் ஏற்படலாம். குடும்ப உறுப்பினர்களின் ஆரோக்கியம் காக்க, வீட்டிலிருக்கும் டைனிங் டேபிளுக்கு மூடுவிழா நடத்திவிட்டு, தரையில் அமர்ந்து உண்டு, உரையாடிக் களிப்போம்.